ACATISTUL MAICII DOMNULUI 
«ICOANA CU ȘAPTE SĂGEȚI» 


(Pentru potolirea inimii) 


După rugăciunile începătoare: 


Condacele şi Icoasele 
Condacul 1 

Celei alese dintre toate fiicele neamurilor, Fecioarei 
Maria, Maica Fiului lui Dumnezeu prin care a venit 
mântuirea lumii, cu umilinţă îi strigăm: caută la viaţa 
noastră cea plină de scârbe; știi scârbele și durerile ce leai 
îndurat când ai fost pe pământ, fă cu noi după mila ta cea 
mare să-ți cântăm așa: Bucură-te, Maică a lui Dumnezeu, 
ceea ce prefaci scârba în bucurie! 


Icosul 1 

Îngerul ce a vestit păstorilor din Betleem naşterea 
Mântuitorului lumii, împreună cu puterile cereşti au 
cântat: «Slavă întru cei de sus lui Dumnezeu și pe pământ 
pace, între oameni bunăvoire». lar tu, Maică, n-ai avut unde 
să-ți pleci capul și ai născut pe Fiul tău în staul, înfășându-L 
în scutece și punându-L în iesle. Cunoscând tristeţea 
sufletului tău îţi cântăm așa: 

Bucură-te, că pe Fiul tău, cu glasul gurii tale L-ai 
mângâiat; 

Bucură-te, că Pruncul Cel veşnic cu scutece L-ai înfășat; 

Bucură-te, că pe Cel ce ţine lumea, cu lapte L-ai hrănit; 

Bucură-te, că staulul dobitoacelor ca un rai s-a arătat; 

Bucură-te, că tron de heruvimi, pe pământ te-ai arătat; 

Bucură-te, că în naştere şi după naștere, tu Fecioară ai 
rămas; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 2-lea 
Văzând Dumnezeiescul Prunc culcat în iesle, au venit 
păstorii să se închine, vestind cele spuse de înger despre 
Acesta. lar Maria păstra cuvintele acestea în inima ei. Şi 
după opt zile Pruncul a primit numele lisus ca Om, după 
Lege. Văzând smerenia ta, Maică și Fecioară, Îi cântăm lui 
Dumnezeu: Aliluia! 


Icosul al 2-lea 
Având credinţă statornică în Dumnezeu și împlinind 
Legea, într-a 40-zi au adus la templu pe lisus părinţii Săi și 


L-au pus înaintea Domnului, împreună cu jertfele de 
curățire cum era scris în Lege. Noi însă cântăm așa: 

Bucură-te, că pe Făcătorul lumii, în templu L-ai adus 
îndată; 

Bucură-te, că de dreptul Simeon cu bucurie ai fost 
întâmpinată; 

Bucură-te, una curată, între femei binecuvântată; 

Bucură-te, că scârba ca pe o cruce în smerenie ai purtat- 
O; 

Bucură-te, că voia lui Dumnezeu totdeauna ai ascultat- 
O; 

Bucură-te, că pildă de răbdare şi de smerenie ne-ai 
arătat; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 3-lea 

Cu putere de sus ai fost întărită, Maica Domnului, când 
ai auzit cuvintele dreptului Simeon: «Acesta este spre 
căderea și ridicarea multora în Israel și ca un semn care va 
stârni împotrivire și prin sufletul tău va trece sabie ca să 
descopere gândurile multor inimi». Mare scârbă a străpuns 
atunci inima ta, o, Maica Domnului și cu durere ai cântat lui 
Dumnezeu: Aliluia! 


Icosul al 3-lea 
Plănuind Irod să nimicească pe Prunc, a trimis să ucidă 
pe toţi copiii Betleemului, de doi ani şi mai jos, după timpul 
care-l aflase de la magi. Dar după porunca lui Dumnezeu 
dată prin înger lui Iosif în vis, toată sfânta familie a fugit în 


Egipt şi a rămas acolo șapte ani până la moartea lui Irod. 
De aceea îți cântăm așa: 
Bucură-te, că greul călătoriei cu dragoste l-ai suferit; 
Bucură-te, că idolii au căzut de puterea Fiului tău 
biruiţi; 
Bucură-te, că între necredincioșşi șapte ani ai petrecut; 
Bucură-te, că din Egipt cu Pruncul şi cu Iosif în Nazaret 
ai venit; 
Bucură-te, că aici la losif dulgherul, în sărăcie ai trăit; 
Bucură-te, că în toată viaţa ai muncit foarte cinstit; 
Bucură-te, Maică a lui Dumnezeu, ceea ce prefaci scârba 
în bucurie! 


Condacul al 4-lea 

Vifor de tristețe a cuprins pe Maica lui Dumnezeu, 
întorcându-se din Ierusalim și neaflând în cale pe Pruncul 
lisus. S-au întors și L-au aflat după trei zile, şezând în 
templu, ascultând și întrebând pe cărturari. Deci i-a zis Lui 
Maica: «Fiule, de ce ne-ai făcut nouă așa? lată, tatăl Tău și 
eu Te-am căutat îngrijorați». lar El a zis către ei: «De ce era 
să Mă căutaţi? Oare nu știaţi că în cele ale Tatălui Meu 
trebuie să fiu»? Şi Maica păstrând aceste cuvinte în inimă, a 
cântat lui Dumnezeu: Aliluia! 


Icosul al 4-lea 
Domnul lisus a străbătut toată Galileea, învățând prin 
sinagogi şi propovăduind Evanghelia împărăției vindecând 
orice boală şi orice neputinţă în popor, a mers vestea 
despre Dânsul prin toată Siria încât i-au adus pe toți 
bolnavii, demonizaţii şi neputincioşii de i-a vindecat. lar tu, 

Maică, văzând profeția împlinindu-se, cu durere ai 
cunoscut că se apropie timpul când Fiul tău va fi adus jerfă 
pentru păcatele lumii. De aceea te fericim Maică şi-ţi 
cântăm: 
Bucură-te, că pe Fiul tău în slujba poporului L-ai dat; 
Bucură-te, căci cu inima înfrântă lui Dumnezeu te-ai 
jertfit; 
Bucură-te, că de potopul păcatelor lumea ai mântuit-o; 
Bucură-te, că ai zdrobit capul șarpelui celui vechi; 
Bucură-te, că pe sine jertfă lui Dumnezeu te-ai adus; 
Bucură-te, că tristă ai fost Maica Domnului lisus; 
Bucură-te, Maică a lui Dumnezeu, ceea ce prefaci scârba 
în bucurie! 


Condacul al 5-lea 

Propovăduind Împărăţia lui Dumnezeu, lisus a mustrat 
mândria fariseilor ce se credeau drepți și care ascultând 
pildele Lui, înțelegeau că despre dânşii vorbea și căutau ca 
să-L prindă, dar se temeau de popor care-l socotea 
Prooroc. Știind acestea, Maica Domnului scârbită pentru 
Fiul ei, se temea să nu-L omoare și întristată a cântat lui 
Dumnezeu: Aliluia! 


Icosul al 5-lea 
Văzând unii dintre iudei învierea lui Lazăr, au mers la 
farisei şi le-au spus ce a făcut lisus. Caiafa care era mare 
preot în anul acela, a zis: «Ne este mai de folos să moară un 
om pentru popor, decât să piară tot neamul» şi de atunci 
căutau cum să-L omoare. Noi însă Preacurată îți cântăm: 
Bucură-te, că ai născut pe Mântuitorul lumii întregi; 


Bucură-te, Maica Domnului că suferinţele le înţelegi; 

Bucură-te, Împărăteasa cerurilor, cea binecuvântată; 

Bucură-te, că doar tu te rogi pentru lumea toată; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 6-lea 
luda - unul din cei doisprezece, la început apostol apoi 
vânzător, s-a dus la mai marii preoţi să-și vândă 
Învățătorul. lar ei auzind, s-au bucurat şi i-au făgăduit 
arginţi ca plată. Tu însă, Maica Domnului, mâhnită pentru 
iubitul tău Fiu, ai cântat lui Dumnezeu: Aliluia! 


Icosul al 6-lea 

Stând la cină cu ucenicii Săi, Domnul Hristos, a spălat 
picioarele acestora, dând pildă de smerenie și le-a zis lor: 
«Unul dintre voi Mă va vinde». Noi însă, Maica lui 
Dumnezeu, suferind împreună cu Fiul, îţi cântăm acestea: 

Bucură-te, Maica Domnului de ale inimii dureri 
chinuită; 

Bucură-te, că în valea plângerii, ai suferit mult scârbită; 

Bucură-te, că în rugăciune ţi-ai găsit bun adăpost; 

Bucură-te, că celor scârbiţi într-una bucurie le-ai fost; 

Bucură-te, potolirea întristărilor noastre; 

Bucură-te, că ne izbăveşti din păcate; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 7-lea 
Vrând să arate iubirea Sa de oameni și mulțimea milei 
Sale, Domnul Hristos la cina cea de taină, împărtășind pe 
ucenicii Săi cu Sfânt Trupul Său și Preacuratul Său Sânge, 
le-a poruncit să facă pururea aceasta în numele Său. lar ei 
cu bucurie au cântat lui Dumnezeu: Aliluia! 


Icosul al 7-lea 

Nouă minune a arătat Domnul ucenicilor Săi, prin 
făgăduinţa că le va trimite pe Duhul Său cel Sfânt, 
Mângâietorul, Care de la Tatăl purcede și Care va mărturisi 
despre Dânsul și-i va învăţa tot adevărul. lar noi, cu Duhul 
Sfânt, îţi cântăm: 

Bucură-te, a Duhului celui Sfânt cămară; 

Bucură-te, palat atotluminos şi preaînfrumusețat; 

Bucură-te, largă încăpere a lui Dumnezeu-Cuvântul; 

Bucură-te, că ai adus din ceruri pe Mărgăritarul-Sfântul; 

Bucură-te, că prin naștere, ușile raiului ni le-ai deschis; 

Bucură-te, că semn al milei cereşti, nouă ni te-ai arătat; 

Bucură-te, Maică a lui Dumnezeu, ceea ce prefaci scârba 
in bucurie! 


Condacul al 8-lea 
Străin lucru şi dureros este, că luda cu un sărut şi-a 
vândut Învățătorul. Ostaşii şi comandantul lor L-au prins 
pe lisus și legându-L L-au dus la arhiereul Ana mai întâi, 
apoi la Caiafa. Maica Domnului aştepta hotărârea pentru 
iubitul său Fiu, cântând lui Dumnezeu: Aliluia! 


Icosul al 8-lea 

ludeii toți L-au dus pe lisus de la Caiafa la Pilat în 
pretoriu, pârându-L că este un făcător de rele. Pilat L-a 
cercetat şi le-a spus lor că nici o vină n-a aflat într-Însul. 
Noi însă îți cântăm acestea: 

Bucură-te, că ai avut inima de durere zdrobită; 

Bucură-te, că pentru Fiul tău ai plâns preascârbită; 

Bucură-te, că pe Fiul tău cel iubit L-ai văzut la judecată; 

Bucură-te, că fără cârtire ai răbdat durerea toată; 

Bucură-te, roaba Domnului, ce plângi şi te tânguieşti; 

Bucură-te, Împărăteasa lumii, ce rugăciunile noastre le 
primeşti; 

Bucură-te, Maică a lui Dumnezeu, ceea ce prefaci scârba 
in bucurie! 


Condacul al 9-lea 

Toate neamurile te fericesc, ceea ce ești mai cinstită 
decât heruvimii și mai mărită fără de asemănare decât 
serafimii, Stăpână şi Maica Răscumpărătorului nostru; cu 
nașterea ta ai adus bucurie la toată lumea, apoi ai avut 
mare scârbă, văzând pe Fiul tău batjocorit la chinuri și la 
moarte vândut. Noi însă, cântare de umilinţă îţi aducem, o, 
Preacurată, cântând lui Dumnezeu: Aliluia! 


Icosul al 9-lea 
Cei mai vestiți ritori nu pot să spună Mântuitorule, 
suferințele ce le-ai purtat, când ostașii Ţi-au împletit 
cunună de spini şi Ţi-au pus-o pe cap, îmbrăcându-te în 
haină roșie. Noi cunoscând suferința Ta şi a Maicii Tale 
celei Preacurate, îi cântăm aşa: 


Bucură-te, că ai văzut pe Fiul tău, scuipat și bătut; 

Bucură-te, că pe Cel ce L-ai hrănit la sân, disprețuit L-ai 
văzut; 

Bucură-te, că în haină roşie şi cu spini încununat L-ai 
văzut; 

Bucură-te, că împreună cu El ai pătimit; 

Bucură-te, că L-ai văzut pe Dânsul de ucenici părăsit; 

Bucură-te, că de judecătorii cei fărădelege L-ai văzut 
osândit; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 10-lea 

Vrând să-L scape pe lisus, Pilat a zis poporului iudeilor: 
«Este obiceiul de a vă elibera un întemnițat de Paște. Vreţi 
să vă eliberez pe Împăratul iudeilor?» Atunci toţi au strigat: 
«nu pe EI, ci pe Baraba!» Lăudând milostivirea lui 
Dumnezeu care a dat pe Unicul Său Fiu la moarte pe Cruce, 
ca să ne izbăvească pe noi de moartea cea veşnică, |i 
cântăm Lui: Aliluia! 


Icosul al 10-lea 

Zid şi scăpare fii nouă, Stăpână, celor căzuţi în scârbe şi 
boli, că însăţi ai suferit, auzind pe iudei strigând: 
«Răstignește-L, răstignește-L!» Acum auzi-ne şi pe noi cei 
ce-ţi cântăm ţie: 

Bucură-te, Maica milostivirii, ce ne-ai șters plânsul cel 
de durere; 

Bucură-te, a păcătoşilor căzuţi, grabnică mântuire; 

Bucură-te, a creştinilor mijlocitoare nerușinată; 


Bucură-te, că de patimile cele rele ne mântuiești îndată; 

Bucură-te, că inimii înfrânte îi dăruieşti veselie; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 11-lea 

Cântare de umilință aducem Mântuitorului lumii, Care 
de bunăvoie a mers la patimi și moarte pe Cruce. Ostașii L- 
au dus la Golgota și L-au răstignit. Lângă crucea lui lisus 
stăteau Maica Lui și mironosiţele femei. Deci, lisus văzând 
pe Maica Sa și pe ucenicul pe care-l iubea, i-a zis Maicii 
Sale: «Femeie, iată fiul tău!», apoi ucenicului Său: «lată 
Maica ta!» şi din ceasul acela a luat-o ucenicul la sine. lar 
tu, Maica Domnului, văzând pe Fiul tău pe Cruce murind, ai 
cântat cu amărăciune lui Dumnezeu: Aliluia! 


Icosul al 11-lea 

«Fiul meu și Dumnezeule veșnic, Creatorul a toată 
făptura, cum rabzi chinuri pe Cruce?» zicea, plângând 
Curata Fecioară. Prin străină nașterea Ta, am fost mai 
fericită decât toate maicile, dar vai mie, că văzându-Te 
acuma răstignit, sabia îmi străpunge inima. Noi amintindu- 
ne de durerea ta, plângând îţi cântăm acestea: 

Bucură-te, că de bucurie şi veselie n-ai avut parte; 

Bucură-te, că ai văzut a Fiului tău moarte de pe cruce; 

Bucură te, că pe Fiul tău cel iubit L-ai văzut răstignit; 

Bucură-te, mielușea care pe Mielul junghiat L-ai văzut; 

Bucură-te, că pe Doctorul sufletesc și trupesc L-ai văzut 
rânit; 

Bucură-te, că pe Fiul tău înviat din morţi L-ai privit; 

Bucură-te, Maică a lui Dumnezeu, ceea ce prefaci scârba 
în bucurie! 


Condacul al 12-lea 
«O, Lumina mea cea dulce, nădejdea și viața mea, o, 
bunule Doamne, cum Te stingi pe Cruce?» Fecioara 
suspinând grăia: «Grăbește-te losife la Pilat și cere trupul 
Învățătorului tău!» lar pe Tine văzându-Te gol şi fără slavă 
zicea: «Fiul meu, sabie a trecut prin sufletul meu, după 
spusele dreptului Simeon». lar noi suferind împreună cu 
Maica Ta, Milostive Mântuitorule, Cel ce Te-ai săvârşit pe 
Cruce, rupând zapisul păcatelor noastre, Te rugăm dă-ne 

har ca să-Ţi cântăm cu dragoste: Aliluia! 


Icosul al 12-lea 

Cântând milostivirea Ta, lubitorule de oameni, mă 
închin îndurărilor Tale, Stăpâne. Că vrând să mântuiești 
făptura Ta ai primit moartea, zicea Preacurata. Ci cu 
învierea Ta, Mântuitorule, miluieşte-ne și pe noi cei ce 
cântăm: 

Bucură-te, că ai văzut mort pe Domnul Cel slăvit; 

Bucură-te, că ai sărutat Trupul Fiului tău adormit; 

Bucură-te, că Lumina cea dulce, pe Domnul, în mormânt 
L-ai aşezat; 

Bucură-te, că pe Fiul tău cu atâta jale L-ai îngropat; 

Bucură-te, căci cu giulgiu, Trupul Sfânt L-ai înfăşurat; 

Bucură-te, că sabia tristeţii te-a îndurerat; 

Bucură-te, Maică a lui Dumnezeu, ceea ce prefaci scârba 
în bucurie! 


INI 


Condacul al 13-lea 
O, Prealăudată Maică, cea căzută de scârbă și de durere 
sub crucea Fiului tău și Dumnezeu, ascultă suspinele şi 
plânsul nostru și ne scapă de scârbe, de dureri și de 
moartea cea veşnică pe toţi cei ce nădăjduim în nespusa ta 
milostivire și cântăm lui Dumnezeu: Aliluia! (de 3 ori) 


Apoi Icosul 1: „Îngerul ce a vestit... " şi 
Condacul 1: , Celei alese dintre toate... " 


RUGĂCIUNE 
CĂTRE MAICA DOMNULUI 


O, mult îndurerată Maica Domnului, ceea ce ești mai 
presus decât toate fiicele neamurilor pentru curăţia ta și 
mulțimea suferințelor ce le-ai răbdat pe pământ, primește 
rugăciunile și suspinarea noastră și ne păzeşte sub 
acoperământul milostivirii tale, că alt adăpost și caldă 
mijlocire afară de tine nu avem. Ca ceea ce ai îndrăzneală 
spre Cel născut din tine, ajută-ne şi ne miluieşte cu 
rugăciunile tale, să scăpăm de toate săgețile urii, 
vrăjmăşiei și dezbinării dintre noi. 

Potolește inimile învrăjbite şi întoarce în ele dragostea 
cea frățească, pentru ca iubindu-ne unii pe alţii, să ne trăim 
viaţa în pace și bună înţelegere și astfel, să ajungem cu toţii 
în Împărăţia cerurilor, unde împreună cu toți sfinţii vom 
cânta slavă Unui Dumnezeu în Treime: Tatălui și Fiului și 
Sfântului Duh, totdeauna acum și pururea și în nesfârşiţii 
veci. Amin! 

Troparul 

Potolește pornirile cele rele din inimile noastre, 
Născătoare de Dumnezeu, stinge săgețile urii şi toată 
tristețea din suflete o izgonește. Privind la chipul tău ne 
umilim de suferinţa ta și sfânta ta haină o sărutăm. Săgeţile 
vrăjmașului cele pornite asupra noastră ne înfricoșează. 
Nu ne lăsa, Maica îndurărilor, să pierim împietriţi la inimă, 
nici noi, nici semenii noştri, căci tu ești îmblânzirea 
inimilor rele. 

